23. juni skulle have været dagen, hvor den nye Egholm-færge skulle have sejlet sin første tur, men nye forsinkelser sætter en stopper for dette. Til gengæld har færgen fået tilladelse til at have flere passagerer med Sank Hans Aften.

Beboerne på øen Egholm må væbne sig med tålmodighed. Den nye og større færge, Egholm 2, bliver nemlig ikke søsat som planlagt. - Det er da ærgerligt, når vi nu havde regnet med at kunne sætte den nye store færge ind Sank Hans Aften, men det er altså etableringen af færgelejet, der har taget længere tid end forventet. Vi vil ikke gå på kompromis med sikkerheden, og derfor er indvielsen udsat, siger Henrik Jess Jensen, afdelingsleder hos Trafik og Veje i Aalborg Kommune. Traditionen tro er der bål på Egholm Sank Hans Aften, og derfor er der run på færgen den aften. - Søfartsstyrelsen har givet os lov til at sejle med op til 49 passagerer den aften, så mon ikke vi får trafikken til at glide, siger Henrik Jess Jensen. Indvielsen af den nye færge er nu udsat til den 15. juli.